જીવનમરણનો જંગ ચાલતો હોય ત્યાં નવહારીની મનુસ્મૃતિ વડીલ માટે બિલકુલ અપ્રસ્તુત હોવા છતાં વડીલ એ પ્રતિભાવ આપી શકવાની સ્થિતિમાં નહોતા. મનુ નામધારી વ્યક્તિ સપત્ની બહાર ગઈ કે તરત કોસંબાથી આવેલાં વડીલનાં દૂ…રનાં બેન આઈસીયુમાં પેઠાં. પેઠાં કે તત્કાલ રડવા મંડ્યાં. બધાંએ પોતાને નાકે આંગળી મૂકી ચૂપ-ચૂપના ઈશારા કર્યા, પણ એ રડતાં અટક્યાં નહીં, ઊલટું અવાજ વધારે મોટો કર્યો. અંતે એમને બહાર ધકેલ્યાં. એક દોઢને સુમારે, જ્યારે બધાં જંપી ગયેલાં ત્યારે મુંબઈથી મોટરમાં મારમાર કરતાં સંબંધીઓનો બીજો જથ્થો હલ્લા બોલની અદામાં ધસી પડ્યો. ‘કેમ છે, કેમ છે,’ ના સવાલના ધોધ સામે એક સલામત ઉત્તર અપાયો.